Башҡортостан Республикаһының Мәғариф министрлығы

Башҡорт халҡының этник ҡомартҡыһын өйрәнеү буйынса кластан тыш сара.

**Тема: “Урал батыр һабаҡтары”**

|  |  |
| --- | --- |
| Эште башҡарҙы: | Башҡортостан Республикаһы Илеш районы М.Гәрәев ис. Бишҡурай урта дөйөм белем биреү мәктәбенең башҡорт теле һәм әҙәбиәте уҡытыусыһы Хәҙимуллина Рәмзилә Рәфәт ҡыҙы. |

**Маҡсат:**

1. Башҡорт халыҡ эпосы «Урал-батыр”ҙы өйрәнеү һәм популярлаштырыу.
2. Тыуған ил, милли рух, башҡортлоҡ, туғанлыҡ, ҡәрҙәшлек кеүек төшөнсәләрҙең мәғәнәһен тәрәнәйтеү.
3. Урал-батыр эпосындағы заманға ауаздаш тәрбиә һабаҡтарын өйрәнеүгә өндәү, үҙтәрбиә менән шөғөлләнеүгә нигеҙ һалыу, йәш быуындың эске энергияһын уятып ебәреү.
4. Шәхес булып формалашыуҙа рухи ҡиммәттәрҙең матди байлыҡҡа ҡарағанда өҫтөнлөгөн күрһәтеү.
5. Үҙ ерен, илен яҡлаусы батырҙарға, тарихына битараф булмаған шәхестәренә ҡарата хөрмәт тәрбиәләү, уҡыусыларҙы иһөйәр шәхес итеп тәрбиәләү.
6. Тәбиғәттәге тереклеккә, эсәр һыуға һаҡсыл ҡарарға өйрәтеү, йәғни тәбиғәтте һаҡлау, йылға-күлдәрҙе таҙартыу, ағас ултыртыу, сүп-сар йыйыштырыу, йорт-ихаталар, ауыл-ҡасаба тирәһен йәшелләндереү буйынса эштәр алып барырға өндәү.
7. Эпосты яттан һөйләүгә этәргес биреү, ҡыҙыҡһындырыу.
8. Үҙ милләтең менән ғорурланып, уның үткәне, бөгөнгөһө, киләсәге хаҡына йәшәргә өндәү.

**Йыһазландырыу:**

Слайдтар, уҡыусыларҙың эпосҡа ҡарата төшөрөлгән һүрәттәре, мәҡәл-әйтемдәр яҙылған плакаттар.

(Слайдтарҙа Башкорт халыҡ эпосын төрлө телдәрҙә башҡарыусыларҙың VIII халыҡ-ара конкурсында ситтән тороп ҡатнашыу формаһында Урал батыр эпосында “Иң яҡшы юл күрһәтеүсе” номинацияһында еңеүсе VI класс уҡыусыһы Ғөбәйҙуллина Диниәнең эше файҙаланылды)

**Сара барышы:**

Ҡурай моңо аҫтында йәйрәп ятҡан Урал тәбиғәте мультимедиа проекторҙа күрһәтелә.

1-се уҡыусы

Башҡортобоҙ биләгән

Урал изге йортобоҙ.

Еребеҙгә ерегеп,

Йәшәү – беҙҙең йолабыҙ.

2-се уҡыусы

Башҡортостан – илебеҙ,

Урал – сәхрә еребеҙ.

Яҡшылыҡҡа яҡшылыҡ

Ҡылып торор йәнебеҙ.

( Ике алып барыусы сәхнәгә сыға)

1-се алып барыусы.

Ҡәҙерле дуҫтар, бөгөн беҙ һеҙҙең менән Урал батыр уҙған юлдар буйлап сәйәхәткә сығабыҙ. Юлыбыҙ мажаралы ваҡиғаларға бик бай булырға оҡшап тора.

2-се алып барыусы.

Әйҙәгеҙ әле беҙ һеҙҙең менән Урал батыр тип аталған поэтик ҡомартҡы тураһында һөйләшеп алайыҡ.

Башҡорт халҡының бөтә донъяға билдәле эпостарының береһе – Урал батыр. Уны 1919 йылда хәҙерге Баймаҡ районы Иҙрис ауылында йәшәүсе Ғәбит Арғынбаев(1856-1921) һәм Этҡол ауылында йәшәүсе Хәмит Әлмөхәмәтов (1861-1923) сәсәндәрҙән Мөхәмәтша Буранғолов яҙып алған.

1-се алып барыусы.

Урал батыр эпосы – бынан 4 мең йылдан ашыу элек ижад ителгән.Ул 4576 поэтик юлдан тора. Эпос композицияһы яғынан өс быуын батырҙары хаҡында һөйләй, өс өлөштән тора.

Был мәһшүр эпос ижад ителгән осор менән беҙ йәшәгән заман араһында тиҫтәләгән быуат ята. Шуныһы ғәжәп: кешенең күңел донъяһы йылдар арауығына ла, заман шауҡымына ла әлләни бирешмәй. Яратыу-яратмау, яҡшылыҡ-яманлыҡ, киң күңеллелек – көнсөллөк, асыҡлыҡ – аҫтыртынлыҡ, ғәмлелек – битарафлыҡ, йомартлыҡ – ҡарунлыҡ, башҡа шундай төшөнсәләр әллә ни үҙгәрмәгән тиерлек. Бөгөнгө көндә лә ошо төшөнсәләр тәшкил итә кешенең күңел донъяһын. Сәйәхәт барышында беҙ быға тағын бер ҡат инанырбыҙ.

**(Слайд. Боронғо ғаиләнең йәшәгән төйәге)**

Сәхнәгә Урал батыр эпосын ятлаған балалар бер-бер артлы сығалар.

1-се уҡыусы.

Борон- борон борондан,

Кеше – маҙар килмәгән,

Килеп аяҡ баҫмаған,

Ул тирәлә ҡоро ер

Барлығын һис кем белмәгән,

Дүрт яғын диңгеҙ уратҡан

Булған, ти, бер урын.

Унда булған, ти, борон

Йәнбирҙе тигән ҡарт менән,

Йәнбикә тигән бер ҡарсыҡ.

2-се уҡыусы

Тора-бара ул икәү

Ике уллы булып киткән, ти,-

Шүлгән булған олоһо,

Урал булған кесеһе.

Бүтән кеше күрмәйенсә,

Тик йәшәгән дүртеһе-

Донъя маҙар йыймаған,

Ҡашыҡ-аяҡ тотмаған,

Ҡаҙан аҫып, ҡамыр баҫып,

Улар донъя көтмәгән.

Ауырыу-һыҙлау күрмәгән,

Үлем барын белмәгән,

Барлыҡ нәмәгә үлем-

Үҙебеҙ, тип һанаған.

2-се алып барыусы.

Йәнбирҙе уландарына донъялыҡтағы мөһим мәсьәләләрҙе аңлатырға тырыша, ләкин улар һунарға сығып киткәс, балалары яңғыҙы ҡала. Өлкәндәр аңлап етмәһә лә, балаларҙың яңғыҙы өйҙә ҡалыуы күңел яраһына әйләнә. Урал бик тыңлаусан, тәрбиәле була, сөнки ул фекерен тәбиғәт ҡанундарына таянып төйнәргә тырыша, ә Шүлгән үҙ һүҙле, көнсөл бала булып үҫә. Шүлгәндең һәр саҡ яманлыҡҡа ҡайырыуы, яманлыҡты өҫтөн ҡуйыуы, тормошта еңел юл һайларға яратыуы, көнсөллөк, үс алыу һымаҡ насар ғәҙәттәре барлыҡҡа килә.

**(Слайд. Аҡҡоштоң ҡыҙға әйләнеүе)**

3-сө уҡыусы.

Берҙән-бер көн дүртәүләп,

Былар ауға киткән, ти,

Күп ерҙәрҙе үткән, ти,

Күп йән алып, шатланып,

Ауҙан былар ҡайтҡан, ти.

Аулап алған ҡоштарҙың

Араһында бер аҡҡош,

Аяҡтарын бәйләгәс,

Башын ҡырҡып ташларға

Бабай бысаҡ ҡайрағас,

Ҡанлы йәшен түккән, ти

Ил зарыны әйткән, ти:

“Ил күрергә сыҡтым мин,

Ер ҡошонан түгелмен,

Ебәрегез һеҙ мине,

Атам барыбер табыр ул,

Килеп яулап алыр ул.

Самрау тигән батшаның

Һомай тигән ҡыҙымын;

Алтын сәсем тарҡаһам,

Нурға илде күмәмен:

Көндөҙ ергә нур һибәм,

Кисен айға нур бирәм;

Ебәрегеҙ һеҙ мине,

Илемә мин ҡайтайым;

Йәншишмәнең һыу юлын

Һеҙгә әйтеп китәйем”.

1-се алып барыусы.

Был юлдарҙа тыуған иленән, туған мөхитенән айырылыу, иң ғәзиз, иң яҡын мөхиттән, күңел һыйыныр төйәгеңдән айырылыуҙың ни ҡәҙәр ауыр булыуын күрәбеҙ. Эпоста Тыуған илдә йәшәү өҫтөнлөгө, ғүмер итеү өсөн үҙ илеңдә яй табыу һәр саҡ зиһенгә һеңдерелә бара.

Ошонан күренеүенсә, илдән ситтә йәшәүҙе зарлыҡта үткән ғүмер тип һанаған башҡорт. Ошо аҡыл аңға һеңдерелә килгәндә лә башҡорт халҡы быуаттар буйы тамырҙары ереккән төйәге Урал өсөн ҡалҡан булып йәшәгән һәм әлегәсә йәшәй.

(Ҡыҙҙар башҡарыуында Аҡҡоштар бейеүе)

2-е алып барыусы.

Урал егет булып еткәс, ата-әсәһенән рөхсәт һорап, ил күреп ҡайтырға, йәнлектәрҙе, кешеләрҙе үлтереүсе әжәлде табып юҡ итергә, кешене мәңгелек үлемһеҙ итер Йәншишмә һыуын эҙләп табырға сығып китә. Йәнбирҙе ҡарт улдарына ҡоштар осҡан яҡҡа күҙ яҙмай китергә, арттарынан күҙәтеп барып, Йәншишмәнең урынын табарға, әгәр юлда үлем осраһа, башын ҡырҡып алып ҡайтырға ҡушҡан. Ике улын ике арыҫланға мендереп оҙатҡан ти. Йәнбирҙе бер ниндәй хәйләгә лә өйрәтмәй. Улдарын бәләкәйҙән үк көслө, ғәйрәтле, оһолло булырға ғына күнектергән.

Әйҙәгеҙ, дуҫтар, беҙ ҙә уларға эйәрәйек!

(**Слайд. Ҙур бер ағас төбөндә аҡ һаҡаллы ҡарт**.)

4-се уҡыусы.

Аҡ һаҡаллы бер ҡартҡа

Былар барып еткән, ти.

Барып сәләм биргән, ти.

Ҡарт ҡаршы алған, ти,

Юл башыны быларҙың

Ҡарт та һорашып белгән, ти.

Ике юлды күрһәтеп,

Былай тиеп әйткән, ти:

“Бына һеҙгә ике юл:

**(Слайд. Һамрау батша иле)**

Һулға китһәң юл буйы-

Уйын-көлкө төн буйы,

Ҡайғы-этлек күрмәйенсә,

Барлығын да белмәйенсә,

Рәхәт йәшәй байманда;

Ҡан да эсмәй, ит еймәй,

Һис Үлемгә юл ҡуймай,

Йәшәп килгән бер ил бар;

Яҡшылыҡҡа яҡшылыҡ

Ҡыла торған йола бар.

**1-се алып барыусы**

Нимә ул Юл башы? Был юлдарҙа кәңәш биреү – кәңәш алыу йолаһы тураһында аңлатыу бара. Ҡарт кәңәш биреү алдынан егеттәрҙең тотош уй башын. Нимә уйлағандарын, ниндәй уй-ниәт менән китеп барыуҙарын , ниндәй маҡсат менән китеп барыуҙарын һораша, йәғни был юлға сығыуҙың төп сәбәбе ниҙә икәнен төшөнөп ала. Тимәк, кәңәш бирер алдынан, артабан юлға дөрөҫ йүнәлеш күрһәтеү өсөн кешенең тотош эске донъяһын өйрәнеү, “күҙ йөртөп “ алыу мотлаҡ икәнен аңлайбыҙ.

**(Слайд. Ҡатил батша иле)**

5-се уҡыусы

Уңға китһәң, юл буйы-

Илау-һыҡтау йыл буйы;

Яуызлыҡтан дан алған,

Батшаһынан, башҡаһынан

Ҡайғы, этлек күреүсе,

Ҡанлы йәшен түгеүсе,

Ҡатил батша иле бар.

1-се алып барыусы.

Юл сатында Урал менән Шүлгән йәрәбә һалыша.Йәрәбә буйынса Урал һул яҡҡа китергә тейеш булһа ла, ағаһы Шүлгәндең баш тартыуы арҡаһында, Урал уң яҡҡа – Ҡатил батша иленә китергә мәжбүр була.

5-се уҡыусы

Халыҡ илап торғанын

Күҙ алдында күргәндә,

Йәнде алыр яуыз Үлем

Кешегә ҡулын һалғанда,

Ирмен тигән ир батыр

Шып-шым ҡарап торормо?

Яуыздарға юл ҡуйып,

Батыр ҡурҡып ҡалырмы?

2-се алып барыусы.

Ысын батырлыҡ – ул яуызлыҡҡа юл ҡуймауҙа. Башҡорт яугирҙәре араһында бер генә һатлыҡ йәндең дә булмауы, илен, телен, ерен, тимәк, халыҡ киләсәген ҡурсалауҙы үҙ ғүмерҙәренән өҫтөн ҡуйыуҙары бына ниндәй тәрбиә ҡанундарына нигеҙләнгән.

**( Слайд. Әҙрәкә иле)**

1-се алып барыусы.

Урал батыр яуыз, ҡанескес Ҡатил ханды һәм йыландар батшаһы Ҡаһкәһәнең батшалығын ҡыйрата; ер аҫты һәм һыу аҫты батшаһы Әҙрәкәне үлтерә; яуызлыҡ юлына баҫҡан туғаны Шүлгән менән алыша.

6-сы уҡыусы.

Батыр булған ир-егет

Еңмәҫ нәмә булырмы?

Батырмын тигән ир- егет

Яуызға юл ҡуйырмы?

Утҡа ҡаршы һыу булыр ул,

Яуға ҡаршы тау булыр;

Үҙенә түгел барына

Ауырлыҡта юл булыр;

Батырҙан ил тарыҡмаҫ,

Батыр һис бер зарыҡмаҫ,

Яҡшылыҡтан ялыҡмаҫ,

Күккә менер баҫҡысһыҙ,

Ерҙе асыр асҡысһыҙ,

Яҡшынан эскәне – һыу булыр,

Ямандан эскәне - ыу булыр.

1-се алып барыусы

Урал батыр һәр ваҡыт эскерһеҙ, асыҡ күңелле була, һүҙгә ышана, физик көсөнә таянып эш итә. Шуның арҡаһында юлында бик күп хаталар ебәрә. Яуызлыҡҡа юл ҡуймай, ауырлыҡтар килгәндә юл асыусы батыр ул. Күп тапҡыр уны Һомай ҡотҡара.

Бөгөнгө көндә халҡыбыҙҙың юлын быуған һәр ҡаршылыҡ – яуызлыҡ тип атала. Халҡының йәшәйешенә янаған яуызлыҡтан юл таҙартып, юл асыусы узамандар – бөгөнгө көн батырҙары. Яу тигәне һуғыш ҡына түгел, ә көрәш. Йәшәү өсөн, рухи азатлыҡ өсөн, айныҡ, сәләмәт тормош өсөн көрәш. Ошо афәттәргә ҡаршы сығыусылар беҙ булырға тейеш, йәғни Урал батырҙың рухи вәристәре – Шәхестәр, быуынды-быуынға бәйләп торор Батырҙар.

2-се алып барыусы.

Ә Шүлгән юхалыҡ, ике йөҙлөлөк, аҫтыртынлыҡ, башҡаларға хөсөтлөк ҡылыу кеүек сифаттарға эйә. Эпоста дан һәм мал нәфсеһенең ни тиклем “яман ауырыу” икәнлеге һәм нәфсеһен ҡандырыу – теләгенә ирешеү өсөн хатта иң яҡыны – ҡустыһы Уралдың ғүмеренә ҡул һуҙырға ла әҙер Шүлгән йөҙөндә күрһәтелә был яманлыҡ.

Ләкин бындай кешеләр башҡорт халҡында һирәк осрай торған күренеш. Эпостағы Һынсыл ҡарт кеүек донъяның асылын аңлаған Аҡһаҡалдар, Һомай кеүек аҡыллы, ауыр ваҡытта ярҙам ҡулы һуҙыусы кешеләр тормошто биҙәй.

**( Слайд.Йылғалар ағып сығыуы)**

1-се алып барыусы.

Йылдар үтә, Урал һаман яуҙа йөрөй. Һуғыш башланғанда тыуған балалар үҫеп етә.Урал батыр эргәһенә дүрт егет килә.

* Мин Яйыҡ улың. Әсәйем Ҡатил батша ҡыҙы!
* Ә минең әсәйем- Һомай. Исемем – Иҙел!
* Мин Нөгөш. Әсәйем – Гөлөстан!
* Мин – Һаҡмар батыр булам. Әсәйем – Айһылыу, атайым – Шүлгән. Беҙгә хыянат иткән Шүлгән хәҙер минең дошманым, ти.

2-се алып барыусы.

Урал батыр улдарына ҡылысын бирә, тауҙарҙы ярып, йылғалар яһарға ҡуша.Дүрт яҡҡа дүрт йылға ағып китә – Иҙел, Яйыҡ, Нөгөш һәм Һаҡмар.

Олоно оло итегеҙ,

Кәңәш алып йөрөгөҙ.

Кесене кесе итегеҙ,

Кәңәш биреп йөрөгөҙ, тип төп васыятын әйтә Урал.

Башҡорт халҡында туғанлыҡ тойғйһо көслө булған.

Тимәк, тәрбиәлә быуындар сылбыры, айырыуса рухи тәрбиә сылбыры өҙөлөргә тейеш түгел.

1-се алып барыусы.

Урал батыр Йәншишмәне эҙләп таба, тереклек һыуын тирә-яҡҡа бөркөп, тәбиғәтте мәңге йәшел, йәнле итә.

Урал батыр үлеп ҡала. Батырҙың кәүҙәһе башҡорттарҙың төйәген кәүҙәләндереусе Уралтауға әүерелә.

**(Слайд. Урал тау, Йәншишмә эргәһендә байрам.)**

Балалар милли кейемдәрҙә йүгерешеп сығалар.

1-се бала.

Иң бейек тау ҡайһы тау?- тип

Йондоҙҙарҙан һораным,

Ә йондоҙҙар йым-йым итеп

Һиңә баҡты Уралым;

Ай Уралым, Уралым!

2-се бала.

Иң күркәм тау ҡайһы тау? тип

Ағиҙелдән һораным,

Ағиҙелкәй көлә-көлә,

Һине ҡосто, Уралым;

Ай, Уралым, Уралым!

3-сө бала.

Иң моңло тау ҡайһы тау? тип

Йор ҡурайҙан һораным,

Ҡурай һинең моң-зарыңды

Көйләп бирҙе, Уралым;

Ай, Уралым, Уралым!

( Бер уҡыусы ҡурайҙа уйнай)

4-се бала.

Атай-олатайҙар төйәккәйе-

Күгәреп тә ятҡан Уралым-

Бына һинең бейек ҡаяңда мин

Таңалдында баҫып торамын.

Сулпан йондоҙ ихлас сәләм биреп,

Көмөш нуры менән алҡышлай,

Һары һандуғасың һайрай-һайрай

Йөрәк моңон миңә бағышлай.

5-се бала.

Әйтерһең дә инде Һомай ҡоштоң

Ҡау(ы)рыйынан ынйы һибелде,

Әйтерһең лә донъя өр яңынан

Сикһеҙ матурлыҡҡа күмелде.

Туғайҙарға баҡһам, гөлдәр көлә;

Офоҡтарға баҡһам- нур ғына...

Үҙәндәргә баҡһам,сылтыр-сылтыр

Шишмә булып шатлыҡ урғыла.

6-сы бала.

Сеү...өндәшмә, өнһөҙ генә тыңла,

Тауҙар йырлай моңон-һағышын..

Ана ниндәй ғорур, ниндәй хозур,

Ишетәһеңме Урал тауышын?!

Тыңлайыммы зәңгәр диңгеҙҙәрҙә

Тулҡындарҙың ярға ҡағышын,

Әйтерһең дә, тулҡын шауҙарында

Ишетәм мин Урал тауышын!

Үҙ яҙмышым итеп тойғанға ла

Тыуған еркәйемдең яҙмышын,

Йөрәгемдең һәр бер тибешендә

Ишетәм мин Урал тауышын!

7-се бала.

Күрегеҙсе күпме гөлдәр

Сер бүлешә Уралтауҙа!

Дуҫлыҡ гөлө гөрләп үҫкән

Уралымдай ер ҡайҙа?

Ҡарағыҙсы, нисә төрлө

Аҫыл таш бар Уралтауҙа!

Таштарында нур уйнатҡан

Уралымдай ерҙәр ҡайҙа?

Тыңлағыҙсы, йәнде арбап

Ҡурай сыңғырай Уралтауҙа!

Ҡурайына саф моң биргән

Уралымдай ерҙәр ҡайҙа?

( Ҡыҙҙар башҡарыуында “Ҡурай сәскәһе” бейеүе)

Ерҙәр ҡайҙа? Йондоҙ, ай ҙа

Уға ғашиҡ мәңге шулай...

Башҡорт, рус, татар, сыуаш...

Уралымды һөйөп туймай..

Күп милләтле халыҡтарҙың

Ҡот-төйәге – ғәзиз Урал,

Татыулыҡтың, туғанлыҡтың

Ҡояшынан, әйҙә, нур ал!

Күкрә, дуҫлыҡ иле, Урал!

1-се алып барыусы.

Шулай итеп, Урал батыр эпосы геройҙары йөрөгән юлдар буйлап сәйәхәтебеҙ тамам. Эпос беҙҙе Йәнтөйәгебеҙ, Атайсалыбыҙҙағы барлыҡ тереклеккә иғтибарлы, хәстәрлекле булырға өндәй. Йәшәү сығанағы булған һыуыбыҙҙы бысратмайыҡ, шишмәләребеҙҙе таҙартып, тәрбиәләп торайыҡ. Тәбиғәтебеҙҙең матурлығын, еребеҙҙең имменлеген һаҡлап, илебеҙҙе һөйөп йәшәйек. Батырыбыҙҙың изге аманатын килер быуындарға ла түкмәй-сәсмәй тапшырайыҡ!

2-се алып барыусы.

“Урал батыр” эпосының һәр һүҙе, һәр юлы фәһемле. Уҡыйыҡ, өйрәнәйек уны һәм,иң мөһиме – ундағы аҡылды тотайыҡ!

Сара балалар башҡарыуында “ Уралҡайым”( Тамыр йыр ансамбле репертуарынан) йыры менән тамамлана.

**Ҡулланылған әҙәбиәт:**

1. Урал батыр. Башҡорт халыҡ эпосы.[башҡортсаға тәржемә Ә.Х.Хәкимов] – У68 Өфө : Китап, 2017. – 260 бит.
2. Башҡорт халҡының ауыҙ-тел ижады. С.Ғәлин.Өфө - “Китап”- 2009
3. Башҡорт теле.З.М.Ғәбитова, М.Ғ.Усманова. Өфө – “Китап” – 2017.
4. Урал батыр.” Аэрокосмос һәм ноосфера”
5. Урал батыр эпосын мәктәптә өйрәнеү.Өфө. “Эшлекле династия” – 2010

5. А.Игебаев “ Ғүмер аяулы”. Өфө – “Китап” – 2015.

6. Мәрйәм Бураҡаева “Урал батыр” эпосында заманға ауаздаш тәрбиә

алымдары.” Йома Башҡортостан”гәзите.2018, 16.03, №31(27433)

1. “Аҡ тирмә” милли-мәҙәни үҙәге төбәк-ара йәмәғәт ойошмаһы. “Халҡым һеҙгә шуны әйтәм...” ( “Урал батыр” эпосынан) Өфө - 2019